'Daar is baie wat soos Kallie dink' | Netwerk24
'Daar is baie wat soos Kallie dink'
Deur Sarel Van Der Walt 17 Mei 2018 06:53
Die hartseer van Kallie Kriel, uitvoerende hoof van AfriForum, se uitlating dat apartheid nie 'n misdaad teen die mensdom is nie, is dat Kriel nie die enigste een is wat so dink nie.
Dit was die reaksie van die politieke ontleder Ralph Mathekga oor Kriel se uitlating vandeesweek op Talk Radio 702.
"Is daar 'n verskil tussen wat Kallie Kriel gesê het en Helen Zille se omstrede uitlating 'n jaar of wat gelede dat alles in die land se kolonialistiese verlede nie verkeerd is nie?"
Kriel het aan Eusebius McKaiser se program deelgeneem. Hulle het oor plaasmoorde gepraat.
McKaiser het later op Twitter gesê: "Kallie Kriel sê vir my 'ek dink nie apartheid was 'n misdaad teen die mensdom nie'. WTF."
Kriel het by navraag gesê hy het aan McKaiser gesê apartheid is verkeerd omdat dit mense se waardigheid geskend het.
"Ek stem nie saam dat dit 'n misdaad teen die mensdom was nie. In 1973 was daar 'n debat in die Verenigde Nasies (VN) in New York.
"Die Amerikaanse ambassadeur het in dié debat gesê ingevolge bestaande internasionale reg, steun hy nie apartheid nie, maar hy beskou dit nie as 'n misdaad teen die mensdom nie.
"Hy het dit vergelyk met wat byvoorbeeld in die Tweede Wêreldoorlog in Hitler se konsentrasiekampe in Duitsland gebeur het, waar miljoene mense doodgemaak is, en wat onder kommunisme gebeur het, waarin miljoene mense ook dood is," sê Kriel.
"Die punt wat ek gemaak het, is dat die ANC se alternatief vir apartheid wat hy destyds (1973) voorgestel het, kommunisme was.
"Dit is die konteks van my standpunt. Nou maak hulle asof ek sê apartheid was 'n briljante stelsel. Dit is 'n verdraaiing van die konteks waarin ek dit gesê het.
"Ons by AfriForum probeer nie voorhou dat die Afrikaners die beste mense in die geskiedenis was nie. Ons is maar soos enige ander volk wat foute én goeie dinge het.
"Daar is nou pogings om ons geskiedenis te kriminaliseer. Sonder om te maak asof ons foutloos is, moet ons dit wat in die verlede gebeur het, sien in die konteks van die tyd waarin dit gebeur het."
Prof. Pieter Labuschagne, 'n politieke en regskenner van Unisa, sê die werklikheid is apartheid het mense in dié land van hul menswaardigheid gestroop.
"Dit is iets waarvan dié land nog lank die letsels sal dra, nie net vir dekades nie, maar vir eeue," sê Labuschagne.
"My opposisie teen die wandade onder die vaandel van apartheid is ongekwalifiseerd. Apartheid was verkeerd en ons moet dit erken en vorentoe beweeg."